ไม่รู้จะเชื่อใคร!?!
เวลาที่เราเลือกไม่ถูก ตัดสินใจไม่ได้ ก็อยากจะฟังความเห็นและมุมมองของคนอื่นๆ โดยเฉพาะ “กูรูผู้รู้”
4 มิ.ย. 2556

เวลาที่เราเลือกไม่ถูก ตัดสินใจไม่ได้ ก็อยากจะฟังความเห็นและมุมมองของคนอื่นๆ โดยเฉพาะ “กูรูผู้รู้” ที่เชี่ยวชาญเฉพาะด้าน แต่เคยไหมที่ยิ่งถามยิ่งสงสัย เพราะหลายคนก็หลายมุมมอง หลายความคิดเห็น คนถามก็เลยไม่รู้จะเชื่อใครดี
สถานการณ์แบบนี้ นักลงทุนหุ้นน่าจะพอเคยเจอกันมาบ้าง เพราะหุ้นตัวเดียวกัน แต่ถามนักวิเคราะห์ 10 คน อาจจะได้ 10 มุมมอง 10 คำแนะนำก็ได้ นักลงทุนในกองทุนรวมก็อาจจะเป็นเหมือนกัน เพราะถาม “ผู้จัดการกองทุน” แต่ละท่านก็อาจจะมีมุมมองต่อการลงทุนในสินทรัพย์แตกต่างกันไป
ถ้าใครเปิดอ่านบทความเรื่อง ส่องเทรนด์ลงทุนครึ่งปีหลัง ในนิตยสารแจกฟรี “Smart Finance” ฉบับเดือน มิ.ย. ที่แจกฟรีพร้อมกับหนังสือพิมพ์โพสต์ทูเดย์ฉบับเมื่อวานนี้ น่าจะเจอสถานการณ์เดียวกัน คือ ไม่รู้จะเชื่อใครดี เพราะผู้จัดการกองทุน 3 ท่าน มีมุมมองที่แตกต่างกันอย่างสุดขั้ว 
ผู้จัดการกองทุนทั้ง 3 ท่าน (จริงๆ แล้วต้องบอกว่า “ผู้บริหารบริษัทหลักทรัพย์จัดการกองทุน” ทั้ง 3 ท่าน น่าจะถูกต้องกว่า เพราะทั้ง 3 ท่าน ไม่ใช่แค่ผู้จัดการกองทุนธรรมดาๆ) ประกอบด้วย 
วิน อุดมรัชตวนิชย์ ประธานเจ้าหน้าที่บริหาร บลจ.วรรณ
ธีรนาถ รุจิเมธาภาส กรรมการผู้จัดการ บลจ.ทิสโก้ 
ประภาส ตันพิบูลย์ศักดิ์ ประธานเจ้าหน้าที่การลงทุน บลจ.กรุงศรี
มุมมองต่อหุ้นสหรัฐ
วิน : หุ้นสหรัฐในครึ่งปีหลัง แม้จะยังคงน่าสนใจลงทุน โดยคาดว่าจะบวกได้ประมาณ 3% โดยเฉพาะหากชะลอหรือหยุดซื้อพันธบัตร จะมีผลกระทบต่อตลาดหุ้นและกำไรของบริษัทจดทะเบียน
ธีรนาถ : หุ้นสหรัฐยังน่าลงทุน และการชะลอหรือหยุดซื้อพันธบัตร ไม่ได้เป็นผลลบต่อตลาดหุ้น แต่อาจจะเป็นบวกต่อตลาด
ประภาส : หุ้นสหรัฐยังน่าลงทุน แต่ระดับราคาหุ้นสหรัฐที่ปรับเพิ่มขึ้นมาแล้วนั้น ทำให้ราคาต่อกำไร (พี/อี) สูงกว่าตลาดหุ้นยุโรป 
มุมมองต่อหุ้นยุโรป
ธีรนาถ : ตลาดหุ้นยุโรปยังเสี่ยงเกินไป แนะนำให้หลีกเลี่ยงการลงทุน เพราะภาวะเศรษฐกิจยังไม่กลับมาฟื้นตัว โดยเฉพาะในช่วงไตรมาส 3 ปีนี้ที่จะมีการเลือกตั้งในเยอรมนี ซึ่งจะส่งผลให้ตลาดหุ้นผันผวนได้ 
ประภาส : ตลาดหุ้นยุโรปตอนนี้เป็นโอกาสที่จะได้ซื้อของดีราคาถูก (ราคาถูกกว่าหุ้นสหรัฐประมาณ 35%) เพื่อรอรับผลตอบแทนที่ดีในระยะยาว เพราะแม้ว่าเศรษฐกิจและตลาดหุ้นยุโรปอาจจะยังไม่กลับมา แต่บริษัทจดทะเบียนมีแนวโน้มการเติบโตที่ดี 
มุมมองต่อหุ้นญี่ปุ่น
วิน : หุ้นญี่ปุ่นน่าสนใจลงทุน แม้จะปรับเพิ่มขึ้นมามากแล้ว โดยคาดว่าครึ่งปีหลังตลาดหุ้นญี่ปุ่นจะปรับเพิ่มได้อีก 20% เพราะเชื่อว่าค่าเงินเยนจะส่งผลดีต่อเนื่อง 
ธีรนาถ : ตลาดหุ้นญี่ปุ่นยังพอมีโอกาสที่จะปรับเพิ่มขึ้นได้อีก เพียงแต่ต้องรอดูในช่วงไตรมาส 2 ว่า ผลดำเนินงานของบริษัทจดทะเบียนจะดีขึ้นจริงเหมือนที่ตลาดคาดกันไว้หรือไม่ และคนญี่ปุ่นจะกล้ากลับมาใช้จ่ายกันแล้วหรือยัง
ประภาส : การเข้าไปลงทุนในหุ้นญี่ปุ่นในช่วงครึ่งปีหลังอาจจะช้าเกินไป เพราะไม่เชื่อว่าค่าเงินเยนจะอ่อนค่าไปมากกว่า 110 เยน/เหรียญสหรัฐ และหากเงินเยนแข็งค่าขึ้นก็เป็นไปได้ที่ตลาดหุ้นญี่ปุ่นจะมีการปรับฐานลงมา
มุมมองต่อหุ้นจีน
ธีรนาถ : มั่นใจว่าตลาดหุ้นจีนจะกลับมาในครึ่งปีหลัง เพราะหุ้นจีนยังเป็นหุ้นที่ราคาถูก โดยซื้อขายที่ พี/อี 8 เท่า แต่บริษัทจดทะเบียนมีผลการดำเนินงานที่ดีขึ้นอย่างต่อเนื่อง และนักวิเคราะห์ส่วนใหญ่คาดว่าปีนี้และปีหน้ากำไรบริษัทจีนจะขยายตัว 1011%
วิน : แม้ราคาหุ้นจีนจะมี พี/อี ไม่สูง แต่เชื่อว่าราคาหุ้นในครึ่งปีหลังอาจจะไม่ได้ปรับเพิ่มขึ้นมากนัก 
นี่ยังเป็นเพียงมุมมองของผู้จัดการกองทุนแค่ 3 ท่านเท่านั้น ยังทำให้นักลงทุน “เลือกไม่ถูก” ว่าจะเชื่อใครดี และตลาดหุ้นไหนน่าสนใจมากที่สุด 
นอกจากนี้ ยังมีอีกเรื่องหนึ่งที่ผู้จัดการกองทุน และ นักวิเคราะห็ มักจะมี “ตัวเลขในใจ” ที่แตกต่างกัน คือ เป้าหมายดัชนี ทำให้ผู้บริหาร บลจ. บางท่าน ออกตัวชัดเจนว่า ไม่นิยม “ทำนายดัชนี” เพราะมีโอกาสผิดมากกว่าถูก
แต่แน่นอนว่าต้องมีคนหนึ่งถูก และคนหนึ่งผิด หรืออาจจะถูกทั้งคู่ก็ได้ เพราะกรอบเวลาที่มองต่างกัน คนหนึ่งอาจจะมองภาพการลงทุนระยะสั้น 56 เดือน แต่บางคนอาจจะมองระยะกลาง 12 ปี ขณะที่อีกคนอาจจะมองยาว 510 ปี 
ขนาดผู้จัดการกองทุนที่ “เกาะติดสถานการณ์การลงทุน” ยังมีโอกาสพลาดพลั้ง แล้วเราในฐานะนักลงทุนที่ไม่ได้มีเวลาติดตามการลงทุนคงเป็นเรื่องยากที่จะ “ทายถูก” ตลอดเวลา 
ดังนั้น นักลงทุนเราจึงต้องฟังไว้หลายๆ มุมมอง หลายๆ ความคิดเห็น และที่ลืมไม่ได้ คือ ต้องติดตาม “ความแม่นยำ” ของผู้จัดการกองทุนแต่ละท่าน แต่ละความเห็น เพื่อนำไปเป็นข้อมูลประกอบการตัดสินใจว่า จะไว้ใจให้ใครเป็นคนบริหารเงินของเรา
และพื้นที่ตรงนี้จะเปิดกว้างไว้ให้ “ผู้จัดการกองทุน” ได้มีโอกาสแชร์มุมมอง ความคิด ความเห็นที่มีต่อการลงทุนในแง่มุมต่างๆ ให้สามารถสื่อสารกับนักลงทุนได้โดยตรง